KLASA: Pp-438/23

URBROJ: 711-02-01/05-2024-15

Zagreb, 30. listopada 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznice Brigite Fiamengo, OIB:** **……………,** **predsjednice Uprave trgovačkog društva Nautički centar Komiža d.o.o.,** na 63. sjednici održanoj 30. listopada 2024., donosi sljedeću

 **ODLUKU**

1. **Sklapanjem Ugovora o najmu stambene jedinice dana 23. veljače 2022., dana 31. listopada 2022., dana 30. studenoga 2022., dana 10. prosinca 2022. i dana 13. studenoga 2023. sa** **suprugom člana Nadzornog odbora trgovačkog društva** **Nautički centar Komiža d.o.o., a predmet kojih je najam stana u vlasništvu supruge člana Nadzornog odbora istog trgovačkog društva za smještaj sezonskih radnika koje trgovačko društvo zapošljava na određeno vrijeme odnosno za smještaj članice Uprave istog trgovačkog društva Paole Božanić s obitelji, te sklapanjem Ugovora o sufinanciranju troška smještaja u istom stanu dana 10. prosinca 2022. i dana 10. studenoga 2023. s Paolom Božanić, članicom Uprave trgovačkog društva Nautički centar Komiža d.o.o., obveznica Brigita Fiamengo, predsjednica Uprave trgovačkog društva Nautički centar Komiža d.o.o., počinila je povredu članka 7. stavka 1. točke c) ZSSI-a.**
2. **Primitkom premija osiguranja isplaćenih temeljem Ugovora o dopunskom zdravstvenom osiguranju sklopljenom između Croatia osiguranja d.d. i trgovačkog društva Nautički centar Komiža d.o.o. u iznosu od 8,35 eura mjesečno u razdoblju od 1. lipnja 2023. do 1. lipnja 2024., kao dodatnih naknada za poslove obnašanja javne dužnosti, obveznica Brigita Fiamengo, predsjednica Uprave trgovačkog društva Nautički centar Komiža d.o.o., počinila je povredu članka 7. stavka 1. točke d) ZSSI-a.**
3. **Za povrede iz točaka I. i II. ove izreke, obveznici Brigiti Fiamengo izriče se novčana sankcija iz članka 48. stavka 1. točke 2. ZSSI-a u iznosu od 1.000,00 eura.**
4. **Nalaže se obveznici Brigiti Fiamengo da u roku od 15 dana od zaprimanja ove Odluke uplati novčanu sankciju iz točke III. ove izreke u ukupnom iznosu na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-OIB obveznika-43823.**
5. **Ako obveznica novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznice. Izvršnu odluku Povjerenstvo će radi provedbe dostaviti službi koja obavlja obračun plaće obveznice.**
6. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je 29. studenoga 2023. na temelju prijave otvorilo predmet protiv Brigite Fiamengo, predsjednice Uprave trgovačkog društva Nautički centar Komiža d.o.o., koji se vodi pod brojem Pp-438/23. U prijavi se u bitnom navodi da je imenovana obveznica za vrijeme obnašanja spomenute dužnosti primala božićnicu i naknadu za dopunsko zdravstveno osiguranje.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu odredbi navedenog Zakona.

Zakonom o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19.), koji je bio na snazi do 24. prosinca 2021., predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio nisu bili utvrđeni dužnosnicima u smislu toga Zakona te su navedene osobe postale obveznicima primjene ZSSI-a koji je stupio na snagu 25. prosinca 2021.

Uvidom u Registar obveznika, kojeg ustrojava i vodi Povjerenstvo, utvrđeno je da Brigita Fiamengo obnaša dužnost predsjednice Uprave trgovačkog društva Nautički centar Komiža d.o.o. od 1. lipnja 2022. kao i da je obnašala dužnost članice Uprave istog trgovačkog društva u razdoblju od stupanja ZSSI-a na snagu do 31. svibnja 2022. Kako je jedini član trgovačkog društva Nautički centar Komiža d.o.o. Grad Komiža, Brigita Fiamengo u obvezi je postupati sukladno odredbama ZSSI-a.

U tijeku postupka izvršen je uvid u prijavu mogućeg sukoba interesa od 29. studenoga 2023., Registar obveznika, dopis trgovačkog društva Nautički centar Komiža d.o.o. od 8. siječnja 2024. Urbroj: 05/01-2024 s priloženim obrascima JOPPD-a i potvrdama o mjesečnim uplatama – bezgotovinskim transakcijama za korištenje stambene jedinice, Zaključak o davanju suglasnosti za sklapanje pravnog posla, Urbroj: 776/12-2022, od 8. prosinca 2022., dopis trgovačkog društva Nautički centar Komiža d.o.o. od 23. veljače 2024. Urbroj: 117/02-2024, Ugovor o darovanju nekretnina od 14. studenoga 2007., Ugovore o najmu stambene jedinice od 23. veljače 2022., 29. rujna 2022., 31. listopada 2022., 30. studenoga 2022., 10. prosinca 2022. i 13. studenoga 2023., zahtjev za sufinanciranje smještaja od 10. studenoga 2022. i 6. studenoga 2023., dopis Zajedničkog odvjetničkog ureda ………………… i ……………………….. od 28. studenoga 2022., Ugovor o sufinanciranju troška smještaja od 10. prosinca 2022. i 10. studenoga 2023., Ugovor o dopunskom zdravstvenom osiguranju broj DZO 1167/2021 od 27. svibnja 2021., Ugovor o dopunskom zdravstvenom osiguranju od 1. lipnja 2023.,te očitovanje obveznice od 23. kolovoza 2024.

Povjerenstvo je odlukom od 17. srpnja 2024. u odnosu na obveznicu Brigitu Fiamengo, predsjednicu Uprave trgovačkog društva Nautički centar Komiža d.o.o., utvrdilo postojanje pretpostavki za pokretanje postupka vezano za moguću povredu odredbi članka 7. stavka 1. točaka c) i d) ZSSI-a.

Sukladno odredbi članka 42. stavka 1. ZSSI-a, Povjerenstvo je obveznicu dopisom od 17. srpnja 2024. KLASA: Pp-438/23, URBROJ: 711-02-01/05-2024-08, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznice zatražilo očitovanje.

Obveznica se na navedenu obavijest očitovala dopisom koji je u Povjerenstvu zaprimljen 23. kolovoza 2024. i u kojem je navela da je uvjet za zasnivanje radnog odnosa članice Uprave Paole Božanić bilo osiguranje odnosno sufinanciranje smještaja iste u Gradu Komiži, a kako se radilo o deficitarnom stručnom kadru Nadzorni odbor je odlučio sufinancirati smještaj te je Zaključkom od 8. prosinca 2022. ovlastio predsjednicu Uprave na operativnu provedbu odluke. Obveznica napominje da je u Gradu Komiži teško naći slobodnu i opremljenu stambenu jedinicu čiji je vlasnik voljan istu iznajmiti kroz cjelogodišnji period, a kako je stambena jedinica …………., supruge predsjednika Nadzornog odbora, bila slobodna u predmetnom razdoblju donesena je odluka o najmu iste odnosno davanju ovlasti predsjednici Uprave za najam iste jednoglasnom odlukom svih članova Nadzornog odbora.

Povjerenstvo je dopisom Broj: 711-I-2796-Pp-438/23-04-23 od 19. prosinca 2023. od trgovačkog društva Nautički centar Komiža d.o.o. zatražilo dostavu očitovanja jesu li obveznici Brigiti Fiamengo od 25. prosinca 2021. isplaćene božićnice, regres za godišnji odmor, dar za dijete, nagrada (bonus) za ostvarene rezultate poslovanja ili drugi oblici dodatnog nagrađivanja, uplata u dobrovoljni mirovinski fond, dodatno zdravstveno osiguranje, životno osiguranje ili druge naknade pored isplaćene plaće te ako jesu, trgovačko društvo je pozvano dostaviti podatke kada su isplate izvršene i u kojim iznosima uz dostavu dokumentacije iz koje će navedene isplate biti razvidne.

Trgovačko društvo Nautički centar Komiža d.o.o. na spomenuto je traženje odgovorilo dopisom od 8. siječnja 2024. Urbroj: 05/01-2024 u kojem je navedeno da Brigita Fiamengo u razdoblju od 25. prosinca 2021. do 31. prosinca 2023. nije primila božićnicu, regres za godišnji odmor, dar za dijete, nagradu (bonus) za ostvarene rezultate poslovanja ili drugi oblik dodatnog nagrađivanja, uplate u dobrovoljni mirovinski fond, životno osiguranje izuzev naknada koje je primila u skladu s Dopunom Smjernice o zabrani primitka dodatnih naknada Broj: 711-I-518-R-34/22-02/17 od 12. travnja 2022.

U prilogu dopisa trgovačkog društva Nautički centar Komiža d.o.o. dostavljeni su obrasci JOPPD na kojima su iskazane naknade koje je obveznica Brigita Fiamengo primila po osnovi ranije ugovorene police dopunskog osiguranja te JOPPD obrasci na kojima su iskazane novčane paušalne naknade za podmirivanje troškova prehrane koje je primila ista obveznica.

Uvidom u dostavljeni Zaključak o davanju suglasnosti za sklapanje pravnog posla, Urbroj: 776/12-2022, koji je 8. prosinca 2022. donio Nadzorni odbor trgovačkog društva Nautički centar Komiža d.o.o., utvrđeno je da se u istom navodi da je Paola Božanić, članica Uprave istog trgovačkog društva, podnijela 10. studenoga 2022. Nadzornom odboru pisanu zamolbu za sufinanciranje smještaja u stambenoj jedinici u vlasništvu ……………, supruge člana Nadzornog odbora, koja se tijekom turističke sezone 2022. godine, a zaključno do 31. listopada 2022., koristila za smještaj sezonskih radnika trgovačkog društva Nautički centar Komiža d.o.o. Istim Zaključkom utvrđeno je da je s vlasnicom stana ………….. 23. veljače 2022. sklopljen Ugovor o najmu stana u visini mjesečne najamnine i ostalih uvjeta najma u cijelosti istovjetnima ugovorima o najmu stanova ostalih vlasnika stanova koje društvo redovno zakupljuje za potrebe smještaja radnika. Zaključkom je naposljetku dana prethodna suglasnost Brigiti Fiamengo, predsjednici Uprave trgovačkog društva Nautički centar Komiža d.o.o., za sklapanje pravnog posla – Ugovora o sufinanciranju smještaja člana Uprave Paole Božanić uz obvezu navođenja minimalno sljedećih parametara u ugovornoj dokumentaciji: iznos sufinanciranja društva u visini 50% ugovorene mjesečne najamnine, preostali iznos od 50% mjesečne najamnine na teret korisnika najma, obveza plaćanja svih komunalnih naknada na teret korisnika najma, ugovor o sufinanciranju smještaja člana Uprave ugovara se za vrijeme trajanja mandata člana Uprave, obveza najmodavca je regulirati s Poreznom upravom sva plaćanja u svezi utvrđenog poreza na najam stambene jedinice tijekom razdoblja trajanja najma, iznos mjesečne najamnine za predmetnu stambenu jedinicu, a što je utvrđeno ugovorom o najmu stana od 23. veljače 2022. ne može se jednoznačno povećavati u odnosu na ostale ugovore o najmu stana koje društvo ima sklopljeno za potrebe smještaja radnika. Navedeni Zaključak potpisao je Mate Vitaljić, predsjednik Nadzornog odbora trgovačkog društva Nautički centar Komiža d.o.o.

Povjerenstvo je nadalje dopisom KLASA: 438/23, URBROJ: 711-02-01/05-2024-6, od 5. veljače 2024. od trgovačkog društva Nautički centar Komiža d.o.o. zatražilo dostavu cjelokupne dokumentacije vezane uz sklapanje pravnog posla – Ugovora o sufinanciranju smještaja članice Uprave Paole Božanić (zamolba obveznice, pribavljena mišljenja, ugovor i njegovi aneksi te druga dokumentacija) za čije je sklapanje Nadzorni odbor tog trgovačkog društva dao suglasnost Zaključkom od 8. prosinca 2022. Broj: 776/12-2022, kao i dostavu police dopunskog zdravstvenog osiguranja za obveznicu Brigitu Fiamengo temeljem kojih su istoj isplaćene naknade od 25. prosinca 2021. do dana traženja.

Trgovačko društvo Nautički centar Komiža d.o.o. na spomenuto je traženje odgovorilo dopisom od 23. veljače 2024. Urbroj: 117/02-2024 u kojem je navedeno da s osiguravajućim društvom nisu sklopljene zasebne police dopunskog osiguranja već da su temeljem Ugovora o dopunskom zdravstvenom osiguranju ugovorene skupne premije osiguranja odnosno police dopunskog osiguranja za sve radnike trgovačkog društva Nautički centar Komiža d.o.o. u kontinuitetu od 27. svibnja 2021. kako slijedi: Wiener osiguranje Vienna Insurance Group d.d. – Ugovor o dopunskom zdravstvenom osiguranju broj DZO 1167/2021 zaključno do 1. lipnja 2023. slijedom čega su fakturirani redoviti mjesečni računi sukladno ugovoru sa specifikacijom radnika te Croatia osiguranje d.d. - Ugovor o dopunskom zdravstvenom osiguranju od 1. lipnja 2023. ugovoren kontinuitet polica dopunskog osiguranja od 1. lipnja 2023. za sve radnike trgovačkog društva Nautički centar Komiža d.o.o. U dopisu se dalje navodi da sklopljene ugovore o dopunskom osiguranju nije moguće raskinuti zbog činjenice da su posebni uvjeti police dopunskog osiguranja upravo ugovoreni temeljem broja korisnika dopunskog osiguranja i ročnosti ugovora te da bi trgovačko društvo u slučaju raskida ugovora o dopunskom osiguranju snosilo financijsku štetu u smislu obveze namire cjelokupne štete prema osiguravajućem društvu do punog roka trajanja ugovorenih polica dopunskog osiguranja.

Uvidom u dostavljeni Ugovor o dopunskom zdravstvenom osiguranju broj DZO 1167/2021, sklopljen 27. svibnja 2021. između trgovačkog društva Wiener osiguranje Vienna Insurance Group d.d., kao osiguratelja, i trgovačkog društva Nautički centar Komiža d.o.o., zastupanog po članici Uprave Brigiti Fiamengo, kao ugovaratelja osiguranika, utvrđeno je da su istim osigurani svi radnici ugovaratelja osiguranja prema popisu koji je sastavni dio tog Ugovora te da su ugovorne strane ugovorile da će se popis radnika ažurirati za vrijeme trajanja tog Ugovora tako da će ugovaratelj osiguranja osiguratelju dostavljati podatke o radnicima koji se zaposle kao i o radnicima kojima prestane radni odnos. Predmet osiguranja prema spomenutom Ugovoru bilo je pokriće troškova zdravstvene zaštite, a godišnja premija osiguranja po radniku iznosila je 600,00 kuna te se isplaćivala mjesečno za ukupno 18 radnika. Osiguranje ugovoreno spomenutim Ugovorom započelo je 1. lipnja 2021. i trajalo do 1. lipnja 2023.

Uvidom u dostavljeni Ugovor o dopunskom zdravstvenom osiguranju sklopljen 1. lipnja 2023. između trgovačkog društva Croatia osiguranje d.d., kao osiguratelja, i trgovačkog društva Nautički centar Komiža d.o.o., zastupanog po predsjednici Uprave Brigiti Fiamengo, kao ugovaratelja osiguranika, utvrđeno je da su istim osigurani svi radnici ugovaratelja osiguranja prema popisu koji je sastavni dio tog Ugovora te da su ugovorne strane ugovorile da će se popis radnika ažurirati za vrijeme trajanja tog Ugovora tako da će ugovaratelj osiguranja osiguratelju dostavljati podatke o radnicima koji se zaposle kao i o radnicima kojima prestane radni odnos. Predmet osiguranja prema spomenutom Ugovoru je pokriće troškova zdravstvene zaštite, a godišnja premija osiguranja po radniku iznosi 100,20 eura te se isplaćuje mjesečno za ukupno 24 radnika. Osiguranje ugovoreno spomenutim Ugovorom započelo je 1. lipnja 2023. i traje do 1. lipnja 2024.

U privitku dopisa trgovačko društvo Nautički centar Komiža d.o.o. dostavilo je i Ugovor o darovanju nekretnina od 14. studenoga 2007. temeljem kojeg je …………….. stekla vlasništvo dvosobnog stana u Komiži, površine 74,87 m², upisano u zk.ul.br. ….. KO Komiža, k.č.br. ……… i ………..

Nadalje, uvidom u dostavljeni Ugovor o najmu stambene jedinice, koji je 23. veljače 2022. sklopila ………….., kao najmodavac, s trgovačkim društvom Nautički centar Komiža d.o.o., zastupanim po članici Uprave Brigiti Fiamengo, kao najmoprimcem, utvrđeno je da je isti sklopljen za najam stana, površine 74,87 m², koji se nalazi na dijelu k.č.br. …….. i ……….., i to na određeno vrijeme od 1. travnja do 30. rujna 2022. za smještaj najviše četiri radnika trgovačkog društva Nautički centar Komiža d.o.o. zaposlenih na određeno vrijeme radi obavljanja sezonskih poslova uz ugovorenu mjesečnu najamninu od 3.800,00 kuna.

Uvidom u dostavljeni Ugovor o najmu stambene jedinice, koji je 29. rujna 2022. sklopila …………, kao najmodavac, s trgovačkim društvom Nautički centar Komiža d.o.o., zastupanim po predsjednici Uprave Brigiti Fiamengo, kao najmoprimcem, utvrđeno je da je isti sklopljen za najam prethodno navedenog stana na određeno vrijeme od 1. do 31. listopada 2022. za smještaj najviše tri radnika trgovačkog društva Nautički centar Komiža d.o.o. zaposlenih na određeno vrijeme radi obavljanja sezonskih poslova uz ugovorenu mjesečnu najamninu od 3.800,00 kuna.

Uvidom u dostavljeni Ugovor o najmu stambene jedinice, koji je 31. listopada 2022. sklopila ………., kao najmodavac, s trgovačkim društvom Nautički centar Komiža d.o.o., zastupanim po predsjednici Uprave Brigiti Fiamengo, kao najmoprimcem, utvrđeno je da je isti sklopljen za najam prethodno navedenog stana na određeno vrijeme od 1. do 30. studenoga 2022. za smještaj najviše tri radnika trgovačkog društva Nautički centar Komiža d.o.o. zaposlenih na određeno vrijeme radi obavljanja sezonskih poslova uz ugovorenu mjesečnu najamninu od 3.800,00 kuna.

Uvidom u dostavljeni zahtjev za sufinanciranje smještaja, koji je 10. studenoga 2022. obveznica Paola Božanić podnijela trgovačkom društvu Nautički centar Komiža d.o.o., utvrđeno je da je istim podnijet zahtjev za sufinanciranjem smještaja u razdoblju od 14. studenoga 2022. do 14. studenoga 2023. u privatnoj stambenoj jedinici, stanu površine 74,87 m² koji se nalazi na k.č.br. ………. i …….. KO Komiža, u vlasništvu …………

Uvidom u dostavljeni dopis Zajedničkog odvjetničkog ureda …………… i …………. od 28. studenoga 2022. upućen trgovačkom društvu Nautički centar Komiža d.o.o. utvrđeno je da se u istom u bitnom navodi da se ne nalazi da bi sklapanjem Ugovora o najmu stana vlasnica kojeg je supruga člana Nadzornog odbora tog trgovačkog društva bile povrijeđene odredbe Zakona o trgovačkim društvima ili Zakona o sprječavanju sukoba interesa.

Uvidom u dostavljeni Ugovor o najmu stambene jedinice, koji je 30. studenoga 2022. sklopila …………, kao najmodavac, s trgovačkim društvom Nautički centar Komiža d.o.o., zastupanim po predsjednici Uprave Brigiti Fiamengo, kao najmoprimcem, utvrđeno je da je isti sklopljen za najam prethodno navedenog stana na određeno vrijeme od 1. do 9. prosinca 2022. za smještaj najviše tri radnika trgovačkog društva Nautički centar Komiža d.o.o. zaposlenih na određeno vrijeme radi obavljanja sezonskih poslova uz ugovorenu najamninu od 1.103,23 kuna.

Uvidom u dostavljeni Ugovor o najmu stambene jedinice, koji je 10. prosinca 2022. sklopila …………., kao najmodavac, s trgovačkim društvom Nautički centar Komiža d.o.o., zastupanim po predsjednici Uprave Brigiti Fiamengo, kao najmoprimcem, utvrđeno je da je isti sklopljen za najam prethodno navedenog stana na određeno vrijeme od 10. prosinca 2022. do 14. studenoga 2023. za stanovanje Paole Božanić, članice Uprave trgovačkog društva Nautički centar Komiža d.o.o., i njene obitelji uz ugovorenu mjesečnu najamninu od 3.800,00 kuna odnosno 504,35 eura od kojeg iznosa je 50% dužan financirati najmoprimac, a ostalih 50% korisnik neposredno na žiro račun najmodavca.

Uvidom u dostavljeni Ugovor o sufinanciranju troška smještaja, koji je 10. prosinca 2022. sklopilo trgovačko društvo Nautički centar Komiža d.o.o., zastupano po predsjednici Uprave Brigiti Fiamengo, kao poslodavac, s obveznicom Paolom Božanić, kao korisnikom, utvrđeno je da je istim utvrđeno da poslodavac sufinancira trošak smještaja korisnika u stanu koji se nalazi u Komiži, na adresi ………….., na određeno vrijeme od 10. prosinca 2022. do 14. studenoga 2023. u skladu s pisanim zahtjevom korisnika od 10. studenoga 2022. Poslodavac se istim Ugovorom obvezao sufinancirati 50% troška sveukupne mjesečne najamnine utvrđene Ugovorom o najmu stambene jedinice dok se korisnik obvezao neposredno plaćati 50% preostalih 50% iznosa ugovorene mjesečne najamnine kao i plaćati u cijelosti sve tekuće troškove koji terete predmetni stan tijekom razdoblja korištenja smještaja.

Uvidom u dostavljeni zahtjev za sufinanciranje troška smještaja, koji je 6. studenoga 2023. obveznica Paola Božanić podnijela trgovačkom društvu Nautički centar Komiža d.o.o., utvrđeno je da je istim podnijet zahtjev za nastavak sufinanciranja smještaja u stanu koji se nalazi na adresi ……………… budući da prethodni ugovor o sufinanciranju troška smještaja ističe 14. studenoga 2023.

Uvidom u dostavljeni Ugovor o sufinanciranju troška smještaja, koji je 10. studenoga 2023. sklopilo trgovačko društvo Nautički centar Komiža d.o.o., zastupano po predsjednici Uprave Brigiti Fiamengo, kao poslodavac, s obveznicom Paolom Božanić, kao korisnikom, utvrđeno je da je istim utvrđeno da poslodavac sufinancira trošak smještaja korisnika u stanu koji se nalazi u Komiži, na adresi ………………, na određeno vrijeme od 15. studenoga 2023. do 14. studenoga 2024. u skladu s pisanim zahtjevom korisnika od 6. studenoga 2023. Poslodavac se istim Ugovorom obvezao sufinancirati 50% troška sveukupne mjesečne najamnine utvrđene Ugovorom o najmu stambene jedinice dok se korisnik obvezao neposredno plaćati 50% preostalih 50% iznosa ugovorene mjesečne najamnine kao i plaćati u cijelosti sve tekuće troškove koji terete predmetni stan tijekom razdoblja korištenja smještaja.

Uvidom u dostavljeni Ugovor o najmu stambene jedinice, koji je 13. studenoga 2023. sklopila ……, kao najmodavac, s trgovačkim društvom Nautički centar Komiža d.o.o., zastupanim po predsjednici Uprave Brigiti Fiamengo, kao najmoprimcem, utvrđeno je da je isti sklopljen za najam prethodno navedenog stana na određeno vrijeme od 15. studenoga 2023. do 14. studenoga 2024. za stanovanje Paole Božanić, članice Uprave trgovačkog društva Nautički centar Komiža d.o.o., i njene obitelji uz ugovorenu mjesečnu najamninu od 3.800,00 kuna odnosno 504,35 eura od kojeg iznosa je 50% dužan financirati najmoprimac, a ostalih 50% korisnik neposredno na žiro račun najmodavca.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točkom 6. ZSSI-a propisano je da su povezane osobe u smislu tog Zakona osobe navedene u točki 3. tog stavka (član obitelji obveznika je bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom, a prema članku 5. stavku 1. točki 8. ZSSI-a privatni interes obuhvaća imovinsku i neimovinsku korist obveznika i povezanih osoba.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka ZSSI-a propisano je da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali, a stavkom 3. da obveznici ne smiju koristiti javnu dužnost za osobni probitak ili probitak osobe koja je s njima povezana te ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 7. stavkom 1. točkom c) ZSSI-a propisano je da je obveznicima toga Zakona zabranjeno zlouporabiti posebna prava obveznika koja proizlaze ili su potrebna za obavljanje dužnosti.

Zakonom o trgovačkim društvima („Narodne novine“, br. 111/93., 34/99., 121/99. – vjerodostojno tumačenje, 52/00. – Odluka Ustavnog suda Republike Hrvatske, 118/03., 107/07., 146/08., 137/09., 125/11., 152/11. – pročišćeni tekst, 111/12., 68/13., 110/15., 40/19., 34/22., 114/22., 18/23. i 130/23.) je u članku 422. stavku 2. propisano da uprava vodi poslove društva u skladu s društvenim ugovorom, odlukama članova društva i obveznim uputama skupštine i nadzornog odbora, ako ga društvo ima.

Iz svega utvrđenog u ovoj pravnoj stvari proizlazi da je obveznica Brigita Fiamengo, u zastupanju trgovačkog društva Nautički centar Komiža d.o.o., sklopila tri Ugovora o najmu stambene jedinice i to dana 23. veljače 2022., dana 31. listopada 2022. i dana 30. studenoga 2022., sa suprugom člana Nadzornog odbora istog trgovačkog društva, a predmet kojih je najam stana u vlasništvu supruge člana Nadzornog odbora istog trgovačkog društva za smještaj sezonskih radnika koje navedeno trgovačko društvo zapošljava na određeno vrijeme.

Nadalje, utvrđeno je da je Nadzorni odbor trgovačkog društva Nautički centar Komiža d.o.o. dana 8. prosinca 2022. donio Zaključak o davanju suglasnosti za sklapanje pravnog posla kojim je dana prethodna suglasnost Brigiti Fiamengo, predsjednici Uprave trgovačkog društva Nautički centar Komiža d.o.o., za sklapanje pravnog posla – Ugovora o sufinanciranju smještaja člana Uprave Paole Božanić uz obvezu navođenja minimalno sljedećih parametara u ugovornoj dokumentaciji: iznos sufinanciranja društva u visini 50% ugovorene mjesečne najamnine, preostali iznos od 50% mjesečne najamnine na teret korisnika najma, obveza plaćanja svih komunalnih naknada na teret korisnika najma, ugovor o sufinanciranju smještaja člana Uprave ugovara se za vrijeme trajanja mandata člana Uprave, obveza najmodavca je regulirati s Poreznom upravom sva plaćanja u svezi utvrđenog poreza na najam stambene jedinice tijekom razdoblja trajanja najma, iznos mjesečne najamnine za predmetnu stambenu jedinicu, a što je utvrđeno ugovorom o najmu stana od 23. veljače 2022. ne može se jednoznačno povećavati u odnosu na ostale ugovore o najmu stana koje društvo ima sklopljeno za potrebe smještaja radnika.

Također je utvrđeno da je obveznica Brigita Fiamengo dana 10. prosinca 2022. i dana 13. studenoga 2023. sklopila Ugovore o najmu stambene jedinice sa suprugom člana Nadzornog odbora trgovačkog društva Nautički centar Komiža d.o.o., a predmet kojih je najam stana u vlasništvu supruge člana Nadzornog odbora istog trgovačkog društva za smještaj članice Uprave tog trgovačkog društva s obitelji te je isto tako dana 10. prosinca 2022. i dana 10. studenoga 2023. s Paolom Božanić, članicom Uprave trgovačkog društva Nautički centar Komiža d.o.o., sklopila Ugovore o sufinanciranju troška smještaja u istom stanu supruge člana Nadzornog odbora.

Slijedom navedenog, obveznica Brigita Fiamengo je u zastupanju trgovačkog društva Nautički centar Komiža d.o.o. sklapanjem spomenutih pravnih poslova sa suprugom člana Nadzornog odbora tog trgovačkog društva u kojem obveznica obnaša dužnost predsjednice Uprave zlouporabila posebna prava koja proizlaze ili su potrebna za obavljanje navedene dužnosti.

Naime, poduzimanjem navedenih radnji obveznica je ovlast vođenja poslova društva i zastupanja istog uporabila kako bi ostvarila privatni interes supruge člana Nadzornog odbora istog društva dovodeći se time u odnos ovisnosti prema pojedinom članu Nadzornog odbora koji bi mogao utjecati na njenu objektivnost u obavljanju javnih dužnosti imajući u vidu da je Nadzorni odbor tijelo koje je ovlašteno nadzirati njen rad kao predsjednice Uprave trgovačkog društva.

Povjerenstvo je stoga donijelo odluku kao u točki I. izreke ove Odluke.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. stavkom 1. točkom d) ZSSI-a propisano je da je obveznicima toga Zakona zabranjeno primiti dodatnu naknadu za poslove obnašanja javnih dužnosti.

Člankom 32. stavkom 1. podstavkom 4. ZSSI-a propisano je da je nadležnost Povjerenstva izrada smjernica i uputa obveznicima u svrhu učinkovitog sprječavanja sukoba interesa te je slijedom navedenog Povjerenstvo 31. siječnja 2022. donijelo Smjernicu o zabrani primitka dodatne naknade iz članka 7. stavka 1. točke d) ZSSI-a.

U navedenoj Smjernici utvrđeno je da obveznici iz članka 3. ZSSI-a, koji temeljem ugovora o radu ili drugog ugovora iz radnog odnosa obnašaju javnu dužnost, ne smiju pored plaće koju primaju za njezino obnašanje ostvarivati druge primitke, osim ako drugim zakonom nije drukčije propisano, kao što su isplate božićnice, regresa za godišnji odmor, dara za dijete, bonusa za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i sl., jer se drugi primici isplaćeni uz plaću ne mogu smatrati plaćom obveznika već drugim dodatkom za obnašanje javne dužnosti.

Dopunom Smjernice o zabrani primitka dodatne naknade broj: 711-I-518-R-34/22-02-17 od 12. travnja 2022. Povjerenstvo je utvrdilo primitke koje obveznici navedeni u članku 3. ZSSI-a, koji temeljem ugovora o radu ili drugog ugovora iz radnog odnosa obnašaju javnu dužnost, smiju primiti pored plaće koju primaju za obnašanje javne dužnosti.

Navedenom Dopunom Smjernice je, pored ostalog, utvrđeno da spomenuti obveznici pored plaće smiju ostvarivati novčane paušalne naknade za podmirivanje troškova prehrane te naknade troškova smještaja u svezi s radnim odnosom (režijski troškovi, najamnina).

Istom je Dopunom Smjernice utvrđeno da iako plaćanje police dopunskog zdravstvenog osiguranja predstavlja primanje nedopuštene dodatne naknade spomenuti obveznici mogu koristiti usluge do isteka ugovorenog razdoblja ako je polica dopunskog osiguranja u cijelosti plaćena prije stupanja ZSSI-a na snagu temeljem sklopljenog ugovora.

U odnosu na primanje novčane paušalne naknade za podmirivanje troškova prehrane Povjerenstvo ističe da se navedena naknada ne smatraju dodatnom naknadom za poslove obnašanja javne dužnosti čije je primanje obveznicima ZSSI-a zabranjeno člankom 7. stavkom 1. točkom d) ZSSI-a budući da se radi o naknadi drugih troškova za obnašanje javnih dužnosti.

S druge strane, premije isplaćene za obveznicu Brigitu Fiamengo temeljem Ugovora o dopunskom zdravstvenom osiguranju sklopljenom 1. lipnja 2023. između Croatia osiguranja d.d. i trgovačkog društva Nautički centar Komiža d.o.o., u iznosu od 8,35 eura mjesečno, ne predstavljaju naknadu drugih troškova za obnašanje javnih dužnosti. Napominje se da se u odnosu na navedeni Ugovor ne radi o izuzetku opisanom u točki II. izreke prethodno spomenute Dopune Smjernice budući da ne se radi o polici osiguranja plaćenoj prije stupanja ZSSI-a na snagu.

Sukladno svemu navedenom, Povjerenstvo je utvrdilo da je obveznica Brigita Fiamengo primitkom premija osiguranja isplaćenih temeljem Ugovora o dopunskom zdravstvenom osiguranju sklopljenom između Croatia osiguranja d.d. i trgovačkog društva Nautički centar Komiža d.o.o. u iznosu od 8,35 eura mjesečno u razdoblju od 1. lipnja 2023 do 1. lipnja 2024., kao dodatnih naknada za poslove obnašanja javne dužnosti počinila povredu članka 7. stavka 1. točke d) ZSSI-a.

Povjerenstvo je stoga donijelo odluku kao u točki II. izreke ove Odluke.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 7., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Uzimajući u obzir okolnosti konkretnog slučaja i to da su utvrđene povrede dvije odredbe članka 7. ZSSI-a koje se odnose na zabranjena djelovanja obveznika, ali i zanemariv iznos premija osiguranja isplaćenih temeljem Ugovora o dopunskom zdravstvenom osiguranju, te uzevši u obzir da je riječ o obveznici protiv koje Povjerenstvo ranije nije donijelo odluku kojom bi bila utvrđena povreda odredbi ZSSI-a, Povjerenstvo je utvrdilo primjerenim obveznici za povrede odredbe članka 7. stavka 1. točaka c) i d) izreći novčanu sankciju iz članka 48. stavka 1. točke 2. ZSSI-a u iznosu od 1.000,00 eura.

Povjerenstvo je stoga donijelo odluku kao u točki III. izreke ove Odluke.

Ova Odluka objavit će se, sukladno članku 44. stavku 6. ZSSI-a, na mrežnim stranicama Povjerenstva nakon uredne dostave obvezniku.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznici Brigiti Fiamengo, osobnom dostavom

2. Podnositelju prijave

3. Objava na mrežnim stranicama Povjerenstva nakon uredne dostave obveznici

4. Pismohrana